CELEX: 32021D1214
Language: mt
Date: 2021-07-22 00:00:00
Title: Deċiżjoni ta’ Implimentazzjoni tal-Kummissjoni (UE) 2021/1214 tat-22 ta’ Lulju 2021 li tawtorizza lill-Polonja tipprojbixxi l-kummerċjalizzazzjoni fit-territorju tagħha tal-varjetà ta’ qanneb Finola skont id-Direttiva tal-Kunsill 2002/53/KE (notifikata bid-dokument C(2021) 5295) (It-test bil-Pollakk biss huwa awtentiku)

26.7.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 265/1
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/1214
         tat-22 ta’ Lulju 2021
         li tawtorizza lill-Polonja tipprojbixxi l-kummerċjalizzazzjoni fit-territorju tagħha tal-varjetà ta’ qanneb Finola skont id-Direttiva tal-Kunsill 2002/53/KE
         
            
               (notifikata bid-dokument C(2021) 5295)
            
         
         (It-test bil-Pollakk biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2002/53/KE tat-13 ta’ Ġunju 2002 dwar il-varjetajiet komuni ta’ katalgi ta’ speċi ta’ pjanti agrikoli (1), u b’mod partikolari l-Artikolu 18 tagħha,
         Billi:
         
                     (1)
                  
                  
                     F’konformità mad-Direttiva 2002/53/KE, fis-serje C ta’ Il-Ġurnal Uffiċjali tal-Unjoni Ewropea, il-Kummissjoni tippubblika l-Katalgu komuni tal-varjetajiet ta’ speċijiet ta’ pjanti agrikoli (2), li jinkludi ċerti varjetajiet ta’ qanneb.
                  
               
                     (2)
                  
                  
                     L-Artikolu 32(6) tar-Regolament (UE) Nru 1307/2013 tal-Parlament Ewropew u tal-Kunsill (3) jistipula li sabiex jiġi evitat l-appoġġ għall-produzzjoni ta’ wċuħ tar-raba’ illegali, iż-żoni li jintużaw għall-produzzjoni tal-qanneb għandhom ikunu eliġibbli biss jekk il-varjetajiet imkabbrin ikollhom kontenut ta’ tetraidrokannabinol (THC) li ma jkunx iżjed minn 0,2 %.
                  
               
                     (3)
                  
                  
                     L-Artikolu 9(5) tar-Regolament ta’ Delega tal-Kummissjoni (UE) Nru 639/2014 (4) jistabbilixxi li, jekk għat-tieni sena l-medja tal-kampjuni kollha ta’ varjetà partikolari ta’ qanneb taqbeż il-kontenut tat-THC kif stabbilit fl-Artikolu 32(6) tar-Regolament (UE) Nru 1307/2013, l-Istat Membru jrid jinnotifika lill-Kummissjoni bit-talba għal awtorizzazzjoni biex jipprojbixxi l-kummerċjalizzazzjoni tat-tali varjetà skont l-Artikolu 18 tad-Direttiva 2002/53/KE.
                  
               
                     (4)
                  
                  
                     Fid-19 ta’ Jannar 2021, il-Kummissjoni rċeviet talba mill-Polonja għal awtorizzazzjoni biex tipprojbixxi l-kummerċjalizzazzjoni fit-territorju kollu tagħha tal-varjetà ta’ qanneb Finola, skont l-Artikolu 9(5) tar-Regolament ta’ Delega (UE) Nru 639/2014. Il-Polonja infurmat lill-Kummissjoni li skont l-analiżijiet, il-medja tal-kampjuni kollha tal-varjetà Finola qabżet il-kontenut ta’ THC ta’ 0,2 % stabbilit fl-Artikolu 32(6) tar-Regolament (UE) Nru 1307/2013 għat-tieni sena konsekuttiva.
                  
               
                     (5)
                  
                  
                     Skont l-Artikolu 18 tad-Direttiva 2002/53/KE, Stat Membru jista’ jiġi awtorizzat, fuq talba, biex jipprojbixxi l-kummerċjalizzazzjoni ta’ varjetà inkluża fil-katalgu komuni tal-varjetajiet jekk il-koltivazzjoni ta’ din il-varjetà tippreżenta riskju għall-ambjent jew għas-saħħa tal-bniedem.
                  
               
                     (6)
                  
                  
                     It-THC għandu effett psikotropiku u hemm bżonn li l-esponiment tal-bniedem jiġi limitat billi tiġi limitata l-preżenza tat-THC fil-varjetajiet ta’ qanneb ikkummerċjalizzati.
                  
               
                     (7)
                  
                  
                     Għalhekk, jenħtieġ li l-Polonja tiġi awtorizzata li tipprojbixxi l-kummerċjalizzazzjoni tal-varjetà ta’ qanneb Finola fit-territorju kollu tagħha.
                  
               
                     (8)
                  
                  
                     Biex il-Kummissjoni tkun tista’ tinforma lill-Istati Membri l-oħra u taġġorna l-Katalgu komuni tal-varjetajiet ta’ speċijiet ta’ pjanti agrikoli, jenħtieġ li l-Polonja tkun meħtieġa li tinforma lill-Kummissjoni bid-data minn meta beħsiebha tapplika l-awtorizzazzjoni mogħtija b’din id-Deċiżjoni.
                  
               
                     (9)
                  
                  
                     Il-miżuri previsti f’din id-Deċiżjoni huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Il-Polonja tista’ tipprojbixxi l-kummerċjalizzazzjoni tal-varjetà ta’ qanneb Finola fit-territorju kollu tagħha skont l-Artikolu 18 tad-Direttiva 2002/53/KE.
         
         
            Artikolu 2
            Il-Polonja għandha tinnotifika lill-Kummissjoni d-data minn meta se tapplika l-awtorizzazzjoni prevista fl-Artikolu 1.
         
         
            Artikolu 3
            Din id-Deċiżjoni hija indirizzata lir-Repubblika tal-Polonja.
         
         
            Magħmul fi Brussell, it-22 ta’ Lulju 2021.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  ĠU L 193, 20.7.2002, p. 1.
         
            (2)  Il-Katalgu komuni tal-varjetajiet ta’ speċijiet ta’ pjanti agrikoli Suppliment 2021/2 (ĠU C 42, 5.2.2021).
         
            (3)  Ir-Regolament (UE) Nru 1307/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU L 347, 20.12.2013, p. 608).
         
            (4)  Ir-Regolament ta’ Delega tal-Kummissjoni (UE) Nru 639/2014 tal-11 ta’ Marzu 2014, li jissupplimenta r-Regolament (UE) Nru 1307/2013 tal-Parlament Ewropew u tal-Kunsill li jistabbilixxi regoli għal pagamenti diretti lil bdiewa skont skemi ta’ appoġġ fi ħdan il-qafas tal-politika agrikola komuni u li jemenda l-Anness X ta’ dak ir-Regolament (ĠU L 181, 20.6.2014, p. 1).